**Kivonat a SZOVA Nonprofit Zrt. Igazgatósága által a**

**2024. szeptember 18-i ülésén meghozott határozatokból**

**24/2024. (IX.18.) sz. IG határozat**

Az Igazgatóság a vezérigazgatói tájékoztatót az előző ülés óta eltelt időszak eseményeiről, a 10 millió Ft felett megkötött szerződésekről **egyhangúlag** elfogadja.

**25/2024. (IX.18.) sz. IG határozat**

A SZOVA Nonprofit Zrt. Igazgatósága a Szombathelyi Távhőszolgáltató Kft. 2024. évi féléves beszámolóját megtárgyalta, és azt **3 igen szavazat és 1 tartózkodás mellett** elfogadásra javasolja Szombathely Megyei Jogú Város Közgyűlése, valamint a Szombathelyi Távhőszolgáltató Kft. taggyűlése számára.

**26/2024. (IX.18.) sz. IG határozat**

A SZOVA Nonprofit Zrt. Igazgatósága a Szombathelyi Távhőszolgáltató Kft. módosítással egységes szerkezetű Javadalmazási Szabályzatát megtárgyalta, és azt **3 igen szavazat és 1 tartózkodás mellett** elfogadásra javasolja Szombathely Megyei Jogú Város Közgyűlése, valamint a Szombathelyi Távhőszolgáltató Kft. taggyűlése számára.

**27/2024. (IX.18.) sz. IG határozat**

1. A SZOVA Nonprofit Zrt. Igazgatósága megtárgyalta a társaság 2024. első félévi gazdálkodásáról készült beszámolót és 3.055.164 ezer forint árbevétellel, 9.378 ezer forint üzemi nyereséggel és 17.774 ezer forint adózás előtti veszteséggel **3 igen szavazat és 1 tartózkodás mellett** elfogadásra javasolja azt Szombathely Megyei Jogú Város Közgyűlésének.
2. Az Igazgatóság javasolja, hogy a Közgyűlés kérje fel a Polgármestert, hogy az Önkormányzat költségvetése terhére biztosítson 400 millió forint keretösszeg erejéig tagi kölcsönt a SZOVA Nonprofit Zrt-nek, amelyet a társaság likviditásának megőrzése érdekében vehet igénybe és hívhat le. Az Igazgatóság javasolja, hogy a Közgyűlés hatalmazza fel a Polgármestert és a SZOVA Nonprofit Zrt. Igazgatóságának elnökét a tagi kölcsönszerződés aláírására.
3. Az Igazgatóság egyetért a társaság 2024. évi üzleti tervének módosítására vonatkozó javaslatokkal és elfogadásra javasolja azokat Szombathely Megyei Jogú Város Közgyűlésének. A módosított üzleti terv szerint a társaság nettó árbevétele 5.700.607 ezer forint, bérköltsége 1.843.034 ezer forint, üzemi eredménye 201.669 ezer forint veszteség, adózás előtti eredménye 283.669 ezer forint veszteség, amely nem tartalmazza a devizakötvény év végi átértékeléséből keletkező árfolyamkülönbözet összegét.
4. Az Igazgatóság javasolja, hogy a Közgyűlés hatalmazza fel a SZOVA Nonprofit Zrt. vezérigazgatóját, hogy a társaság pénzügyi helyzetének stabilizálása érdekében a 6790/2 helyrajzi számú, Welther Károly utca 4. alatti irodaépületet, a 6490/A/9 helyrajzi számú, Bejczy utca 1-3 alatti, valamint a 10427/43;10427/46; 10427/48 helyrajzi számú, Szent Quirinus utcai ingatlanokat Szombathely Megyei Jogú Város Önkormányzatának vagyonrendelete és a társaság ingatlan- és ingó vagyontárgyainak értékesítésére vonatkozó belső szabályzata szerinti eljárás keretében értékesítse, azzal, hogy az adásvételi szerződések megkötéséhez a Közgyűlés jóváhagyása szükséges.
5. Az Igazgatóság javasolja, hogy a Közgyűlés kérje fel a Polgármestert, vizsgálja meg annak lehetőségét, hogy a SZOVA Nonprofit Zrt. pénzügyi helyzetének stabilizálása érdekében Szombathely Megyei Jogú Város Önkormányzata apportálás útján fejlesztési és értékesítési célra forgalomképes ingatlanokat bocsásson a társaság rendelkezésére.
6. Az Igazgatóság felkéri a vezérigazgatót, hogy dolgozzon ki javaslatot a társaság által Szombathely Megyei Jogú Város Önkormányzatának nyújtott szolgáltatások díjmódosítására, annak érdekében, hogy a szolgáltatási díjak megfeleljenek a társasági és osztalékadóról szóló törvény, valamint a 32/2017 (IX.19.) NGM rendelet szokásos piaci árra vonatkozó követelményeinek.

**28/2024. (IX.18.) sz. IG határozat**

A SZOVA Nonprofit Zrt. Igazgatósága megtárgyalta a SZOVA Szállodaüzemeltető Kft. 2024. 1. félévi beszámolóját és azt 229 ezer forint veszteséggel **3 igen szavazat és 1 tartózkodás mellett** elfogadásra javasolja Szombathely Megyei Jogú Város Közgyűlésének, egyúttal javasolja, hogy a Közgyűlés hatalmazza fel a SZOVA Nonprofit Zrt. Igazgatóságának Elnökét, hogy a SZOVA Szállodaüzemeltető Kft. 2024. 1. félévi beszámolójának elfogadását a SZOVA Szállodaüzemeltető Kft. taggyűlésén szavazatával támogassa.

**29/2024. (IX.18.) sz. IG határozat**

1. A SZOVA Nonprofit Zrt. Igazgatósága megtárgyalta a SZOVA-Projekt Kft. 2024. első félévi beszámolóját. Az Igazgatóság a beszámolót 229 ezer forint veszteséggel **3 igen szavazat és 1 tartózkodás mellett** jóváhagyja és elfogadásra javasolja Szombathely Megyei Jogú Város Közgyűlésének.
2. A SZOVA Nonprofit Zrt. Igazgatósága javasolja, hogy a Közgyűlés hatalmazza fel a SZOVA Nonprofit Zrt. Igazgatóságának elnökét, hogy a SZOVA-Projekt Kft. 2024. első félévi beszámolóját jóváhagyja.

**30/2024. (IX.18.) IG határozat**

A SZOVA Nonprofit Zrt. Igazgatósága megtárgyalta a társaság gépjárműparkjának állapotáról és a jövőbeli beszerzési igényekről készült beszámolóját. A beszámoló alapján az Igazgatóság **egyhangúlag** az alábbi döntéseket hozta:

1. Az Igazgatóság javasolja, hogy Szombathely Megyei Jogú Város Önkormányzata nyújtson tagi kölcsönt a SZOVA Nonprofit Zrt. részére egy hulladéktömörítő kompaktor megvásárlásához. A tagi kölcsön törlesztése igazodjon a munkagép vételárának hulladéklerakási díjban történő megtérüléséhez.
2. Az Igazgatóság javasolja, hogy a városüzemeltetési feladatok zavartalan ellátása érdekében a tulajdonos Önkormányzat öt éven át nyújtson évi 150 millió forint vissza nem térítendő támogatást, vagy a társaság alaptőkéjének emelésével biztosítson forrást a SZOVA Nonprofit Zrt-nek téli felszereltségű konténerszállító és Multicar típusú gépjárművek beszerzésére.

**31/2024. (IX.18.) sz. IG határozat**

A SZOVA Nonprofit Zrt. Igazgatósága az önkormányzati bérlakások jövőbeni kezelésével kapcsolatos döntés meghozatalára vonatkozó javaslatot megtárgyalta, és 3 igen szavazat és 1 tartózkodás mellett az alábbi döntés meghozatalát javasolja Szombathely Megyei Jogú Város Közgyűlésének.

……/2024. (IX.26.) Kgy. sz. határozat

1. A Közgyűlés egyetért azzal, hogy a bérleménykezelési feladatok 2025. január 1. napjától a SZOVA NZrt. keretei közül kerüljenek át Szombathely Megyei Jogú Város Polgármesteri Hivatalához az előterjesztésben foglaltak szerinti feladatmegosztással.
2. A Közgyűlés felkéri a polgármestert az átszervezéssel összefüggő dokumentumok módosításának előkészítésére, és azok Közgyűlés elé történő előterjesztésére.
3. A Közgyűlés felkéri Szombathely Megyei Jogú Város Jegyzőjét és a SZOVA NZrt. vezérigazgatóját, hogy az átszervezéshez kapcsolódó, szükséges munkáltatói intézkedéseket tegyék meg.
4. A Közgyűlés kizárólag az önkormányzati bérlakások éves karbantartási munkálatainak fedezetére 2025. évtől a tárgyévi költségvetésben 100 M Ft összegű előleget biztosít a SZOVA NZrt. részére azzal, hogy a SZOVA NZrt. naprakész nyilvántartást vezet a keretösszeg felhasználásáról, amelyről havi kimutatást küld az Önkormányzat részére.

Szombathely, 2024. szeptember 18.

 Dr. Popgyákunik Péter Dr. Kovács Előd

 Igazgatóság elnöke jegyzőkönyv hitelesítő

 Horváth Andrea

 jegyzőkönyvvezető